DA Den Europæiske Unions Tidende L 89/66

RÅDETS AFGØRELSE 2012/173/FUSP

af 23. marts 2012

om aktivering af EU-operationscentret til missionerne og operationen under den fælles sikkerheds- og forsvarspolitik på Afrikas Horn

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 42, stk. 4, og artikel 43, stk. 2,

under henvisning til forslag fra Unionens højtstående repræsentant for udenrigsanliggender og sikkerhedspolitik, og

ud fra følgende betragtninger:

(1) Den 17. december 2004 tilsluttede Det Europæiske Råd sig forslagene om oprettelse af et operationscenter og dets mandat.

(2) Den 18. juni 2007 godkendte Rådet retningslinjerne for kommando- og kontrolstrukturen for EU's civile krisestyringsoperationer.

(3) Den 7. april 2008 ved afgørelse 2008/298/FUSP (1) ændrede Rådet afgørelse 2001/80/FUSP af 22. januar 2001 om oprettelse af Den Europæiske Unions Militærstab (2) for deri bl.a. at fastlægge Den Europæiske Unions Militærstabs (EUMS') opgaver i forbindelse med EU-operationscentret.

(4) Den 10. november 2008 vedtog Rådet fælles aktion 2008/851/FUSP (3) om oprettelse af operation Atalanta med henblik på at forhindre piratvirksomhed ud for Somalias kyster.

(5) Den 15. februar 2010 vedtog Rådet afgørelse 2010/96/FUSP (4) om EU's militærmission for at bidrage til uddannelsen af somaliske sikkerhedsstyrker (EUTM Somalia).

(6) Den 14. november 2011 vedtog Rådet en strategiramme for Afrikas Horn med retningslinjer for EU's engagement i regionen.

(7) Den 1. december 2011 nåede Rådet til enighed om at fremskynde planlægningen med henblik på aktivering af EU-operationscentret til missionerne og operationen for den fælles sikkerheds- og forsvarspolitik (FSFP) på Afrikas Horn i overensstemmelse med sit mandat.

(8) Den 16. december 2011 nåede Rådet til enighed om krisestyringskonceptet for missionen vedrørende den regionale flådekapacitetsopbygning, nemlig en civil FSFP-mission med militær ekspertise.

(9) Den 23. januar 2012 nåede Rådet til enighed om, at EU-operationscentret bør aktiveres til FSFP-missionerne og -operationen på Afrikas Horn.

(10) EU-operationscentret bør lette koordinationen og forbedre synergierne mellem FSFP-missionerne og -operationen på Afrikas Horn som led i strategirammen for Afrikas Horn og i tæt samarbejde med Den Europæiske Unions særlige repræsentant (EUSR) for Afrikas Horn.

(11) EU-operationscentret bør støttes af EUMS' eksisterende strukturer, der styrkes ved hjælp af EUTM Somalias støtteelement og Atalanta-forbindelsesholdet.

(12) Under hensyntagen til kravet om at optimere sin støtte til alle FSFP-missioner og -operationer bør EUMS yde støtte til EU-operationscentret, så vidt dens midler og kapacitet rækker —

VEDTAGET DENNE AFGØRELSE:

Artikel 1

Aktivering af EU-operationscentret

1. EU-operationscentret aktiveres til støtte for missionerne og operationen under den fælles sikkerheds- og forsvarspolitik (FSFP) på Afrikas Horn; navnlig Operation Atalanta, EUTM Somalia og den planlagte civile FSFP-mission vedrørende den regionale flådekapacitetsopbygning (RMCB).

2. Aktiveringen af EU-operationscentret berører ikke de respektive militære og civile kommandoveje for missionerne og operationen nævnt i stk. 1.

Artikel 2

Mandat og opgaver

1. EU-operationscentret skal yde støtte til den operationelle planlægning og gennemførelse af operation Atalanta, EUTM Somalia og den fremtidige civile FSFP-mission vedrørende den regionale flådekapacitetsopbygning (RMCB) med henblik på at øge effektiviteten, sammenhængen og synergierne. I den forbindelse skal EU-operationscentret bidrage til at lette udvekslingen af oplysninger, forbedre koordinationen og styrke de civil-militære synergier.

2. EU-operationscentret skal udføre følgende opgaver:

a) yde direkte støtte til den civile øverstbefalende for operationen i forbindelse med den operationelle planlægning og gennemførelse af RMCB-missionen ved hjælp af sin militære ekspertise og specialiserede planlægningsekspertise

b) yde støtte til den øverstbefalende for EUTM-missionen og forbedre den strategiske koordination mellem EUTM Somalia og den anden FSFP-mission og -operation på Afrikas Horn

c) holde forbindelse med operation Atalanta

d) efter anmodning yde støtte til Direktoratet for Krisestyring og Planlægning (CMPD) i forbindelse med dets strategiske planlægning af FSFP-missionerne og -operationen på Afrikas Horn

e) lette interaktionen mellem FSFP-missionerne og -operationen på Afrikas Horn og de Bruxellesbaserede strukturer

f) lette koordinationen og forbedre synergierne mellem Operation Atalanta, EUTM Somalia og RMCB som led i strategien for Afrikas Horn og i samarbejde med Den Europæiske Unions særlige repræsentant for Afrikas Horn.

Artikel 3

Chef for EU-operationscentret

1. Kaptajn (flåde) Ad VAN DER LINDE udnævnes hermed til chef for EU-operationscentret for en periode på to år, som kan forlænges, hvis Rådet træffer afgørelse herom.

2. Chefen for EU-operationscentret varetager sine funktioner under politisk kontrol og strategisk ledelse af Den Udenrigs- og Sikkerhedspolitiske Komité (PSC) og om nødvendigt efter militære retningslinjer fra Den Europæiske Unions Militærkomité (EUMC).

3. Chefen for EU-operationscentret udøver myndighed over EU-operationscentrets personale i forbindelse med alle spørgsmål vedrørende EU-operationscentrets mandat og opgaver.

4. Chefen for EU-operationscentret har ansvaret for at besvare anmodningerne til EU-operationscentret fra den civile øverstbefalende for operationen, den øverstbefalende for operation Atalanta, den øverstbefalende for EUTM-missionen og CMPD. Han skal sikre, at EU-operationscentret fungerer korrekt, og koordinere en effektiv udnyttelse af dets kapaciteter. Det endelige ansvar for operationelle planlægningsdokumenter og afgørelser om gennemførelsen af missionerne og operationen forbliver hos henholdsvis den civile øverstbefalende for operationen, den øverstbefalende for EUTM-missionen og den øverstbefalende for operation Atalanta.

5. Chefen for EU-operationscentret skal inden for sit ansvarsområde regelmæssigt aflægge rapport til EUMC og PSC.

Artikel 4

Personale

1. De menneskelige ressourcer i EU-operationscentret omfatter:

a) personale, der stilles til rådighed af EUMS

b) EUTM's støtteelement

c) Atalanta-forbindelsesholdet

d) personale, der udstationeres af medlemsstaterne.

2. De menneskelige ressourcer, der stilles til rådighed for EU-operationscentret, omfatter al den militære ekspertise, der er nødvendig for at gennemføre dets mandat og opgaver korrekt, på basis af en gennemførelsesplan, der præsenteres for PSC og som er genstand for regelmæssig vurdering. Chefen for EU-operationscentret har ansvaret for i tæt samråd med den øverstbefalende for operationen, den øverstbefalende for missionen, den civile øverstbefalende for operationen og EUMS præcist at definere den nødvendige ekspertise.

3. Alt personale skal overholde de sikkerhedsprincipper og minimumsstandarder, der er fastsat i Rådets afgørelse 2011/292/EU af 31. marts 2011 om reglerne for sikkerhedsbeskyttelse af EU's klassificerede informationer (5).

Artikel 5

Organisation

EU-operationscentret organiseres i overensstemmelse med funktionelle ansvarsområder svarende til kravene i forbindelse med FSFP-missionerne og -operationen, som det støtter.

Artikel 6

Støtte fra EUMS

EUMS skal, så vidt dens midler og kapacitet rækker, yde støtte til EU-operationscentret i overensstemmelse med sit mandat ved at:

a) sikre, at personale, faciliteter og udstyr er til stede og parat på EU-operationscentret

b) opretholde, ajourføre og erstatte udstyret på EU-operationscentret

c) vedligeholde de lokaler, som EU-operationscentret anvender.

Artikel 7

Finansiering

1. Det personale, der stilles til rådighed af EUMS, finansieres i overensstemmelse med de bestemmelser, der gælder for EUMS.

2. Det personale, der stilles til rådighed af medlemsstaterne, består af omkostningsfrie udstationerede nationale eksperter.

3. Rejseudgifter og andre udgifter, der ikke dækkes af den respektive FSFP-missions og -operations budgetter, afholdes over budgettet for Tjenesten for EU's Optræden Udadtil i overensstemmelse med de gældende finansielle bestemmelser.

Artikel 8

Gennemgang

EU-operationscentrets mandat, opgaver, funktion og finansiering i forbindelse med EU's overordnede krisestyringsstrukturer gennemgås den 24. september 2012 og derefter med regelmæssige mellemrum. Denne afgørelse kan revideres efter behov.

Artikel 9

Ikrafttræden og varighed

Denne afgørelse træder i kraft på dagen for vedtagelsen.

Afgørelsen gælder foreløbigt i to år.

Udfærdiget i Bruxelles, den 23. marts 2012. På Rådets vegne C. ASHTON Formand

(1) EUT L 102 af 12.4.2008, s. 25.

(2) EUT L 27 af 30.1.2001, s. 7.

(3) EUT L 301 af 12.11.2008, s. 33.

(4) EUT L 44 af 19.2.2010, s. 16.

(5) EUT L 141 af 27.5.2011, s. 17.